去年十月赴淮陽今實周一歲歲中三遷遂直內禁作詩記其出處
作者：宋祁
朝代：宋

paragraphs: 去年詔赴淮陽郡，手合魚符擁使輈。
今歲恩叨玉堂署，頭簪鳳筆從宸游。
孤蓬逐吹無時定，倦鳥逢林只自休。
暗隙遂容私照日，奔湍信有不沈舟。
身歸詎敢夸三組，目眩何能讀九丘。
白髮紛垂文思軋，此生榮遇若爲酬。